Jonathan - Tròç 3

Peniblament , que parvinot a s'enairar de l'aiga nega e que s'avièt de cap a la tèrra, alavetz hòrt urós de çò qu'avè aprés sus l'art d'estauviar las soas fòrças en planants a baisha altitud.

 « E ben, òc, ce pensèt, que n'èi pro de tot çò qu'èi aprés. Que sui un calhòc com tots los auts calhòcs e que'm contentarèi de volar com vòla cada calhòc que sii. »

 E dens lo son vam a aténher l'estran, que's metot a alatar dab arsec, pujants non shets pena a un trentenat de mètres.

 D'avéder decidit de tornar l'un deus simples membres de la comunautat, que's sentit aconortat. D'ara enlà que combateré aquera fòrça que lo miava a apréner. N'i auré pas mei desfís e donc pas mei d'escac. Qu'èra plasent de ne pas mei pensar, per fin, e de volar atau dens lo negue, de cap a las lutz de la plaja.

 « Lo negue ! La vutz en eth que.... . Los calhòcs jamei ne vòlan dens lo negue ! »

 Mes Jonathan ne l'entenot pas. Tot èra tan bròi - la lua là haut, las lutz miralhant-se sus l'aiga, alucants dens la neit com arrais de fares muishants la rota. Tot èra tant pasible e silenciós...

 « Hòu ! E vòs devarar ! Ne saps pas que los calhòcs ne vòlan pas jamei dens lo negue ? S'èras hèit per volar dens lo negue, qu'aurés los uelhs de la chavèca ! Qu'aurés cartas marinas com cervèla. Qu'aurés las alas bracas deu faucon ! »

 E còp sec, aquí, dens la neit, a trente mètres de la susfàcia de las aigas, Jonathan Livingston lo Calhòc tressautèt - la soa sofrença qu'èra desbrombada, las soas sensadas resolucions e s'esvaniren.

 « Plan solide, alas bracas ! Alas bracas de faucon ! »

 « Aquí la solucion ! qu'èri pèc !

 Tot çò que me hèi hrèita qu'es d'ua ala minuscula. Tot çò que me cau har qu'es de plegar la mei gran part de las mias alas e sonque volar dab l'ajuda de las extremitats.

 « Alas bracas ! »

 Autanlèu, que's hinsèt a sheis cents mètres au dessús de l'Ocean sorne e, shets se dishar estancar un sol moment per l'eventualitat d'ua mauescaduda o medís de la mòrt, qu'aplatava, sarradas, contre lo son còs, la part anteriora de las soas alas, n'opausants a l'èrt que la prima lama de las soas remijas, e devarava en tavarèth de cap a las ondadas.

 La bronidèra deu vent que vinot monstruosa dens las soas aurelhas. Cent cinc, cent quarante cinc, cent quate vints kilomètres per òra, e tostemps mei vist... La honhada deu vent sus la soa velèira a dus cents kilomètres per òra qu'èra adara hòrt mendra que n'èra estada a cent cinc. Ua torçuda minime de las extremitats de las soas alas que lo permetot de redreçar a l'orizontau, volants au ras de las andadas tau com un gris bolet de canon devath la clartat de la lua.

 Las perpèras quasi barradas, los uelhs redusits a duas clichèras entà se protegir deu vent, que's regaudís. « Dus cents kilomètres per òra ! E tot bien contrarotlat ! Alavetz, se devari a taravèth de quinze cents mètres au lòc deu sheis cents, que'm demandi quau allure...»

 Las soas promessas d'un moment qu'èran desbrombadas, escobadas per lo gran vent de la velocitat. Que n'esprovava nat remòrs a s'arrenegar. De tau promessas qu'èran bonas preus calhòcs que s'acontentan de la mediocritat. Eth qui a hregat la perfeccion que pòt se dispensar de las tiéner !

 Quan lo jorn se lhuvèt, Jonathan lo Calhòc que s'entrainava enqüèra. Vistas deus quinze cents mètres d'altitud on tornejava, las barcas de pesca n'èran qu'escalhs de bòi pausadas sus l'aiga plana e blua, e lo vòu deus calhòcs en cèrcas de l'esdejuar sonqu'un estorbilh de prova dens un arrai de só.

 Que vivè, fremissents de bonaür, fièr de mestrejar la soa paur ! Alavetz, shets trentalhar, que plaquèt un còp de mei la part anteriora de las soas alas, despleguèt las bracas e trencaderas extremitats de la soa velèira e devarèt a taravèth dret de cap a la mar. Suu pic on despassè en caduda libra los dotze cents mètres, qu'èra dejà a la soa velocitat limita, lo vent vinants lavetz com ua paret en contra laquau e butava. Qu'anava a hum a tres cents soassanta kilomètres per òra. Qu'engolit la soa shaliva, en sabents que pr'amor de la velocitat ne devè pas desplegar las soas alas, senon qu'esclataré en mila brigalhòtas de calhòc. Mes la velocitat qu'èra lo poder, la velocitat qu'èra gai e la velocitat qu'èra beutat natra.

 A tres cents mètres au dessús deu nivèu de la mar, qu'avièt lo son recors. Los sons caps de plans que vibrèren, sonòres, dens lo vent formidable mentre que lo batèu e la volada de calhòcs jumpavan, s'arronçants de cap ad eth a la velocitat deus meteòrs, dens l'èish de la soa trajectòria. Ne podè pas mei travar. Ne sabè pas mei com virar a parièra velocitat. Ua tumada e que seré la mòrt shets frasas.

 Que barrèt los uelhs...